**Høringsnotat**

**Forslag til ny forskrift om fiskal måling i petroleumsvirksomheten**

**(måleforskriften) og veileder til måleforskriften**

**Innledning**

Oljedirektoratet (OD) sendte 1.7.2022 på høring forslag til ny forskrift om fiskal måling i petroleumsvirksomheten (måleforskriften) og veileder til måleforskriften med høringsfrist 1. oktober 2022. Det kom inn 12 høringssvar, hvorav et omfattende høringsinnspill fra Offshore Norge.

Etter ODs vurdering av innspillene under høringen og etterfølgende drøfting med Offshore Norge sender OD på høring et revidert forslag til måleforskrift og veileder.

Forskriften regulerer hvilke krav som stilles til måling av produsert mengde petroleum og mengde underlagt CO₂-avgift, og har som formål å sikre at nøyaktige og pålitelige målinger ligger til grunn for beregning av statens skatter og avgifter, samt rettighetshavernes inntekter fra petroleumsvirksomheten. Veilederen utdyper og angir hvordan forskriften kan oppfylles.

Forskriften erstatter gjeldende forskrift om måling av petroleum for fiskale formål og for beregning av CO₂ -avgift (FOR-2001-11-01-1234).

Det forventes at den nye forskriften vil gi økt forutsigbarhet for næringen og mer effektive tilsyn fra myndighetene.

Nedenfor følger en omtale av endringene i det reviderte forslaget. For opplysninger om de øvrige bestemmelsene vises det til høringsnotatet av 1.7.2022: [Høring – forslag til ny måleforskrift - Oljedirektoratet (npd.no)](https://www.npd.no/regelverk/horinger/horing--forslag-til-ny-maleforskrift/).

**Høringssvarene og ODs vurdering**

Det er kommet inn 12 høringssvar i forbindelse med høringen. Noen av høringsinstansene hadde innvendinger til deler av forskriftsforslaget. De viktigste innvendingene var knyttet til følgende bestemmelser i høringsutkastet av 1.7.2022:

§ 26. Reallokering

§ 41. Mastermålerprover (krav til reproduserbarhet i tabell 8)

§ 47. Gassmåler (krav til reproduserbarhet i tabell 11)

§ 84. Drift og vedlikehold av oljemåler (krav om rekalibrering i tredje ledd)

§ 86. Drift og vedlikehold av gassmåler (krav om rekalibrering i andre ledd, om inspeksjon av differensialtrykkmålere i tredje ledd og om periodisk innvendig inspeksjon av målerør i fjerde ledd)

§ 103. Ikraftsettelses- og overgangsbestemmelser (manglende overgangsbestemmelse)

Det var ingen innspill knyttet til måleforskriftens struktur eller målevitenskapelige basis.

Vedrørende § 26

Offshore Norges mener at måleforskriften ikke bør inneholde bestemmelser om reallokering. Det påpekes at en slik bestemmelse vil berøre privatrettslige eiendomsrettsforhold, og at det uansett følger av eiendomsretten at det skal reallokeres dersom det avdekkes feil i allokeringer. I tillegg påpekes det at en forskriftsbestemmelse om reallokering på en uheldig måte vil kunne gripe inn i avtalte mekanismer for slik reallokering.

OD anerkjenner de innspillene som er gitt vedrørende § 26 og vurderer det slik at aspektene med reallokering tilstrekkelig ivaretas gjennom de mekanismer som allerede eksisterer. Det foreslås derfor å fjerne bestemmelsen i nytt høringsutkast.

Vedrørende § 41 (§ 40 i revidert utkast)

Offshore Norge mener at krav om en grenseverdi på 0,10 % for reproduserbarhet ved rekalibrering av olje mastermåler er for strengt og vil medføre mange krav om reallokering etter § 26. Bestemmelsen forstås slik at en må oppfylle kravet på 0,10 % på alle de ulike ratene/k-faktorene.

ODs vurdering er at kravet til reproduserbarhet bør opprettholdes, men at det kommer til anvendelse på gjennomsnitts- eller median-verdier. Forskriften åpner også for en høyere grenseverdi dersom overordnet krav til måleusikkerhet er ivaretatt. OD antar at dette ivaretar de ovennevnte bekymringer og samtidig som det ivaretar forskriftens krav om nøyaktighet og pålitelighet.

Vedrørende § 47 (§ 46 i revidert utkast)

Offshore Norges vurdering er at en grenseverdi på 0,3 % for reproduserbarhet ved rekalibrering av gassmåler er strengt og vil medføre mange krav om reallokering etter § 26. Videre påpekes det at kravet til reproduserbarhet kan være vanskelig å oppfylle etter 5 år og at det er et urealistisk krav for førstegangs rekalibrering etter at ny forskrift trer i kraft, da en rekke målere har vært i drift 10, 20 og 30 år.

OD tar høringsinnspillet til etterretning. OD antar at overordnet krav til nøyaktighet og pålitelighet vil kunne ivaretas ved et hensiktsmessig vedlikeholdssystem. Det foreslås derfor å fjerne kravet til reproduserbarhet i nytt høringsutkast.

Vedrørende § 84 tredje ledd (§ 83 i revidert utkast)

Offshore Norge mener at eksisterende praksis og nåværende måleforskrift ikke baserer seg på periodisk rekalibrering av målere. De påpeker at rekalibrering normalt blir gjennomført ved mistanke om feil eller observerte avvik i diagnosedata, og at å ta ut oljemålere for periodisk rekalibrering medfører en økt HMS-risiko med tanke på benzen-eksponering og/eller andre helseskadelige komponenter.

ODs vurdering er at krav til en målers ytelse kan oppfylles ved et hensiktsmessig tilstandsbasert vedlikehold. OD foreslår derfor at bestemmelsen omformuleres og at et hensiktsmessig tilstandsbasert vedlikehold kan erstatte periodisk kalibrering av oljemålere.

Vedrørende § 86 andre, tredje og fjerde ledd (§ 85 i revidert utkast)

Offshore Norge og Energinet mener at kravet om periodisk kalibrering av gassmålere vil føre til høye kostnader og at det er mer formålstjenlig med et vedlikeholdssystem basert på tilstandsbasert vedlikehold. Energinet uttaler samtidig at de i mange år har hatt en velfungerende praksis med kalibrering hvert 8. år. Offshore Norge mener at kravene til differensialtrykkmålere er for strengt, og umulig å oppfylle for målere på havbunnsanlegg. Offshore Norge mener videre at periodisk inspeksjon av målerør er unødvendig, siden det er gode muligheter for tilstandsovervåking uten å måtte gjennomføre innvendig inspeksjon.

ODs vurdering er at krav til en målers ytelse og et målerørs tilstand kan oppfylles ved et hensiktsmessig tilstandsbasert vedlikehold. OD foreslår derfor at andre og fjerde ledd omformuleres og at hensiktsmessig tilstandsbasert vedlikehold kan erstatte periodisk rekalibrering og innvendig inspeksjon av målerør. Det foreslås videre å fjerne kravet om periodisk inspeksjon av differensialtrykkmålere i tredje ledd.

Vedrørende § 103 (§ 101 i revidert utkast)  
Offshore Norge påpeker at forslaget til ny måleforskrift ikke inneholder overgangsbestemmelser eller bestemmelser om hvordan ny forskrift vil gjelde for eksisterende installasjoner slik dagens forskrift fra 2001 i § 35 har. Den nye veilederen beskriver heller ikke hvordan den nye forskriften vil påvirke eksisterende utstyr. De påpeker videre at en tilsvarende bestemmelse som dagens § 35 må inn i en ny måleforskrift slik at nye krav og materielle endringer som følger av forskriften kun vil gjelde for installasjon av nytt måleutstyr. Uten slike spesifikasjoner vil revidert forskrift kunne resultere i omfattende og kostbare oppgraderinger da eksisterende installasjoner er designet for annen type vedlikehold.

OD er enig i at det er hensiktsmessig med en overgangsordning for å ivareta innspillene som er fremkommet i høringen. Det er derfor i nytt høringsutkast inntatt et forslag til en overgangsbestemmelse i § 103. Det er imidlertid fremdeles OD sin oppfatning at overgangsbestemmelser i liten grad er nødvendig for måleutstyr som oppfyller kravene i gjeldende måleforskrift.

**Økonomiske og administrative konsekvenser**

Oppfyllelse av krav til usikkerhetsbudsjett og rapportering vil trolig i en overgangsfase føre til merarbeid for rettighetshaverne. Nye krav til dokumentasjon av olje- og gassmåleres ytelse under drift kan føre til økte vedlikeholdskostnader, men vil samtidig bidra til redusert risiko for feil ved måleresultater.

Det forventes at myndighetene ved iverksetting av ny måleforskrift vil kunne utføre tilsynsvirksomhet på en mer effektiv måte.

Iverksetting av ny måleforskrift antas ut over dette ikke å føre til vesentlige negative økonomiske eller administrative konsekvenser.

Økte kostnader ved innføring av ny måleforskrift var av næringen i høringsinnspillene først og fremst knyttet til reallokering og rekalibrering. Med de endringene som nå foreslås er de økonomiske konsekvensene ved innføring av ny måleforskrift antatt å være moderate.

**Ikrafttredelse**

Det følger av utredningsinstruksen at forskrifter av betydning for privat og offentlig forretningsvirksomhet normalt skal tre i kraft fra et årsskifte og at unntak fra dette må begrunnes særskilt. Ny måleforskrift var tenkt å tre i kraft 1. januar 2023. På grunn av høringsinnspillene og etterfølgende endringer i forskriften har ikke dette latt seg gjennomføre som planlagt. OD foreslår derfor at ny måleforskrift trer i kraft 1. mai 2023. OD har vurdert at en ikrafttredelse utenom årsskifte er forenelig med forskriftens krav til frister for rapportering/gjennomføring. Det anses derfor som uhensiktsmessig å avvente ikrafttredelse i åtte måneder, til 1. januar 2024. Innsendelse av usikkerhetsbudsjett etter § 96 er ikke påkrevd for første avgiftsperiode i 2023.

**Høringsfrist**

Høringsfristen er satt til 29. mars 2023. Høringssvar sendes på e-post til Oljedirektoratet; postboks@npd.no. Høringssvarene vil være offentlig tilgjengelige på [Høringer - Oljedirektoratet (npd.no)](https://www.npd.no/regelverk/horinger/).